DISTRIBUIE

Unul dintre cei mai mare retaileri din lume ar putea să inaugureze primele magazine în România în cursul anului viitor. Cele dintâi unități ar putea fi deschise în Bucureşti, Cluj-Napoca, Braşov și Timişoara.

Albrecht Discount (Aldi) a deschis o societate în România încă din 2007 și a început anul trecut recrutările pe piaţa locală. Grupul german a intrat în 2018 în Italia, cu 10 magazine, după doi ani de planificări, iar acest model ar putea fi aplicat și aici, conform Capital. Magazinele din Italia au suprafeţe de vânzare de 1.000-1.500 mp, și comercializează 1.900 de articole, iar 80% dintre fructele şi legumele din magazine sunt din surse locale.

În 2017, retailerul german a în­ceput procesul de recrutare a echipei locale de management și era pregătit să ofere salarii peste media pieței (un manager de expansiune poate câştiga peste 5.000 de euro). Salariile diferă însă între un manager român şi un expat.

În cazul primului, compania ar trebui să plătească salarii raportate la ceilalţi jucători din acest sector, din România, pe când în cazul unui expat s-ar lua în calcul ţara lui de provenienţă şi venitul anterior.

Există şi posibilitatea unei achiziţii de magazine, însă şansele sunt mici. S-a vehiculat la un moment dat preluarea magazinelor Profi, însă discounterul cu cea mai mare extindere geografică din România şi-a propus ca în cinci ani să devină liderul pieţei. Aldi are acum 15.000 de magazine, în 20 ţări din Europa, America de Nord, Asia şi Australia, şi afaceri de 50 de miliarde de euro anual.

Aldi este o companie germană de comerț cu amănuntul de tip cash and carry, înființată în 1913 și numită astfel după proprietarii actuali, frații Karl și Theo Albrecht. În 1960 compania s-a despărțit în două: Aldi Nord (Theo) și Aldi Sud (Karl). Ele constituie împreună un lanț european de supermarketuri. Compania actuală a fost întemeiată în 1946.